SET เช้าร่วง 15 จุด ตามตลาดตปท. เซ่น “รัสเซีย-ยูเครน” ตึงเครียดหนัก
SET เช้าร่วง 15 จุด ตามตลาดตปท. ตอบรับสถานการณ์ “รัสเซีย-ยูเครน” ตึงเครียดหนัก หลังยูเครนได้มีการประกาศภาวะฉุกเฉินส่งผลให้นักลงทุนเน้นไปลงทุนในสินทรัพย์ปลอดภัยมากกว่า
24 ก.พ. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:02 น. อยู่ที่ 1,681.45 จุด ลดลง 15.00 จุด หรือ 0.88% สูงสุดที่ 1,685.63 จุด ต่ำสุดที่ 1,680.78 จุด มูลค่าการซื้อขาย 6.88 พันล้านบาท
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า ตลาดหุ้นไทยเช้ามีโอกาสผันผวนสูงและอ่อนตัวลงในทิศทางเดียวกับตลาดหุ้นอื่นๆในภูมิภาค โดยยังคงได้รับแรงกดดันจากสถานการณ์ความตึงเครียดระหว่างยูเครน และ รัสเซีย หลังจากที่ล่าสุดยูเครนได้มีการประกาศภาวะฉุกเฉิน ส่งผลให้นักลงทุนเน้นไปลงทุนในสินทรัพย์ปลอดภัยมากกว่า
นอกจากนี้ยังต้องติดตามความผันผวนของหุ้นในกลุ่มที่ประกาศเข้าไปลงทุนในธุรกิจเหมืองขุดคริปโท โดยเฉพาะ JTS ที่มีขนาดใหญ่วานนี้ราคาปรับตัวลงติดฟลอร์ และมีผลต่อดัชนีให้ปรับลดลงถึง 5 จุด
ทั้งนี้พร้อมให้แนวรับแรกที่ 1,685-1,686 จุด แนวรับถัดมาคือ 1,680 จุด และ 1,670-1,673 จุด ขณะที่แนวต้านคือ 1,700-1,705 จุด
ด้านบล.ฟินันเซีย ไซรัส ประเมินแนวโน้มตลาดวันนี้ คาด SET Index อ่อนตัวลงในกรอบ 1,685-1,690 จุดจากบรรยากาศการลงทุนที่กลับมาเป็นลบอีกครั้ง นอกจากนี้คาดว่าตลาดจะเริ่มให้น้ำหนักต่อประเด็นเงินเฟ้อและการปรับขึ้นดอกเบี้ยของ FED ที่เร่งขึ้นจากราคา Commodity ทุกอย่างที่ปรับตัวขึ้นจากความเสี่ยงสงครามในยูเครน โดยปัจจุบันเริ่มมีกระแสคาดการณ์ว่า FED จะปรับขึ้นดอกเบี้ยทุกครั้งในการประชุม 9 ครั้งข้างหน้า
นอกจากนี้คืนวันศุกร์มีตัวเลขเงินเฟ้อ PCE เดือน ม.ค. 2565 ที่ต้องติดตาม หากเร่งขึ้นจะยิ่งเป็นสัญญาณลบ อย่างไรก็ตามผลกระทบในแง่เม็ดเงินของตลาดหุ้นอาเซียนมีค่อนข้างจำกัด ส่วนไทยแม้ตัวเลขผู้ติดเชื้อ COVID-19 จะเร่งตัวอีกครั้ง แต่คาดว่าภาครัฐจะไม่ Lockdown เข้มข้น ทำให้ผลกระทบทางเศรษฐกิจจำกัดและยังมีแนวโน้มทยอยฟื้นตัวได้ในปีนี้ หุ้น Domestic และ Value Play โดยเฉพาะกลุ่ม Commodity ต้นน้ำ และกลุ่ม Domestic Play อย่างธนาคาร ค้าปลีก อสังหาฯ คาดว่ายังเคลื่อนไหวแข็งกว่าตลาด